Ni tiltalt for grov vold i Humlebæk mod 57-årig far

'Chop ham - chop ham'.

Sådan lød råbene på Kirkeskov Allé ved OK-tanken i Humlebæk, da to mænd på 57 og 26 blev stukket med kniv den 20. marts i år.

Ni unge - flere med bande-tilknytning - blev anholdt og varetægtsfængslet for dobbelt drabsforsøg.

Men anklagemyndigheden har nu vurderet, at de kun kan tiltales for vold og legemsangreb af særligt rå, brutal eller farlig karakter.

Retssagen mod de ni, der er i alderen 21-26 år, starter først den 7. september og varer i fem dage, men fredag skal de ni tiltalte afhøres i et såkaldt indenretsligt forhør ved retten i Helsingør.

Det sker for at sikre deres forklaringer til retsbogen og derefter kan nogle af dem formentlig løslades.

artiklen fortsætter under billedet

Her føres en af de anholdte væk efter anholdelserne i Humlebæk. Foto: Kenneth Meyer

Da de alle har siddet fængslet siden marts, risikerer de nemlig ellers at sidde varetægtsfængslet i længere tid end den straf, de kan få, hvis de bliver kendt skyldige i vold til efteråret - nu hvor sigtelsen for drabsforsøg er frafaldet.

Sagen har hidtil været kørt for lukkede døre, men motivet var formentlig, at flokken var ude efter den 57-årige mands søn.

Relation til LTF

Mindst en af de nu tiltalte har relationer til banden Loyal To Familia.

Men politiet sagde efter anholdelserne, at der ikke var tale om en bandekonflikt - snarere et internt opgør.

Ifølge anklageskriftet var alle ni med i overfaldet, der skete i forening og efter aftale. De tiltalte nægter sig skyldige.

De to mænd blev kl. 18.56 overfaldet med slag og spark, hvorunder en af de tiltalte råbte 'chop ham - chop ham' til en kammerat, der stak begge mænd med en kniv. Den blev fundet på gerningsstedet.

Den 57-årige mand fik et knivstik i ryggen, der måtte sys, mens den 26-årige fik knivstik i brystet og ryggen. Begge stik måtte sys.

Under tumulten kom en tredje mand også til skade, men det viste sig, at han var en af gerningsmændene.

Knivstikkeren er, ifølge anklageskriftet, flere gange tidligere straffet for besiddelse af kniv, for trusler mod vidner, vold og røveri. Han kræves også udvist af Danmark.

Kort efter overfaldet anholdt politiet 11 personer i området. Otte af dem blev varetægtsfængslet dagen efter, mens den niende, nu tiltalte, blev fængslet den 13. april.